Алокъуэ Андзор и фэеплъ пхъэбгъу
Бахъсэн къалэ дэт 4-нэ курыт еджапIэм къыщызэIуахащ УФ-м и ФСБ-м и офицер Алокъуэ Андзор и фэеплъ пхъэбгъу.
Абы теухуа пэкIум хэтащ КъБР-м экстремизмэм пэщIэтын IуэхухэмкIэ и министр Къуэшырокъуэ Залым, Бахъсэн къалэ администрацэм и Iэтащхьэ Мамхэгъ Хьэчим, УФ-м и ФСБ-м и Управленэу КъБР-м щыIэм и лIыкIуэхэр, Алокъуэ Андзор и Iыхьлыхэр, и ныбжьэгъухэмрэ къулыкъу къыдэзыщIэу щытахэмрэ.
Майор Алокъуэ Андзор хэкIуэдащ 2012 гъэм и гъэмахуэм щIэпхъаджащIэ гупым хэтхэр къэубыдыным хуэунэтIауэ екIуэкIа Iуэхугъуэхэм ящыщ зым. Ар я «лъагъуэ техьат» зи ужь ит гупым хэтхэм. Ауэ лэжьыгъэ нэужьым пщыхьэщхьэм зи унэ кIуэж майорым и машинэр щIэпхъаджащIэхэм къагъэуащ.
Мамыр гъащIэр къызэпызыудхэм япэщIэту зи псэр зыта адыгэ щIалэм къэрал къулыкъумрэ дзэ къулыкъумрэ щрихьэкIым игъэлъэгъуа лIыгъэм папщIэ УФ-м и Президентым и УнафэкIэ майор Алокъуэ Андзор къыхуагъэфэща «Хахуагъэм папщIэ» орденыр и Iыхьлыхэм къратыжауэ щытащ.
Гу лъытапхъэщ мы фэеплъ пхъэбгъур къыщызэIуаха курыт еджапIэм УФ-м и МВД-м и офицер Сыжажэ МуIэед и цIэр зэрызэрихьэр, ари мы школым щеджахэм зэращыщыр, 2011 гъэм къулыкъур ирихьэкIыу хэкIуэдауэ зэрыщытар.
